《雪竹轩图为彭彦明赋》
元代·凌云翰

北风天大寒，平地雪三尺。萧然轩窗外，见此万竿碧。

此君有高节，岂但密如箦。类彼轩中人，相看共贞白。

谁欤作此画，光景照凡席。形神恍其间，那知故园隔。

岂无九节杖，亦有双蜡屐。清兴如可乘，山阴访陈迹。

作者简介：浙江仁和人，字彦翀。博览群籍，通经史，工诗。元至正间举人。洪武初以荐，授成都府学教授。后坐事谪南荒。有《柘轩集》。